El diputat de la CUP Vidal Aragonès ha opinat que el president d'ERC, Oriol Junqueras, ha pogut explicar en la seva declaració davant la sala penal del Tribunal Suprem "allò que els catalans ja coneixíem": "Que els darrers anys tenim un conflicte polític que s'ha expressat sempre sense violència i en pau", ha afirmat en una atenció als mitjans aquest dijous al migdia. El diputat de la CUP ha defensat que l'única resposta que podia donar Junqueras al tribunal és política: "Ells només poden parlar de política perquè per això estem aquí [...], per haver fet política", ha assegurat. D'altra banda, Vidal Aragonès ha dit que entendran com un "exercici normal" que el líder d'Esquerra no respongui les preguntes de la fiscalia, ja que el ministeri fiscal ha tingut un "paper purament inquisitorial" durant el procés judicial. Vidal Aragonès també ha lamentat que el tribunal continuï "amb la dinàmica permanent de vulneració de drets fonamentals" amb la inadmissió de proves pericials i dificultant que els processats puguin declarar en català, en no admetre la traducció simultània.

Summary: La CUP creu que Junqueras ha defensat el que els catalans "ja coneixien": "Tenim un conflicte polític sense violència"


El Fiscal General de l'Estat, José Manuel Maza, ha defensat aquest dimecres la imparcialitat de la fiscalia en les seves actuacions i ha recalcat que actua amb ''independència i jerarquia'' per la qual cosa pot donar ordres. Maza ha dit que la lluita contra la corrupció és ''eix central'' de l'organisme que representa i ha assegurat que actua i obre procediments ''sense condició de la ideologia de la persona investigada''.  Maza ha donat explicacions tècniques sobre el funcionament de la Fiscalia, però no ha contestat a les preguntes d'ERC i PDeCAT sobre les decisions de la fiscalia en causes com la querella contra la mesa del Parlament o el judici a Homs.  Maza ha recordat que la Fiscalia actua amb total ''independència'' i considera que és impossible que es deixi ''influenciar'' per aspectes ''externs'' en la presa  de decisions. Assegura que el fiscal ''és imparcial'' i que no es pot moure per ''elements estranys'' al principi de legalitat que regeix la seva actuació. En la primera intervenció davant la comissió de Justícia del Congrés dels diputats, Maza ha recordat, de manera general, el funcionament de la Fiscalia i ha assegurat que la lluita contra la corrupció és un ''eix central'' . Ha garantit també que actua quan té indicis sense tenir en compte la ideologia de la persona investigada D'aquesta manera ha respost a les crítiques de les darreres setmanes sobre algunes de les decisions que ha pres, que han estat motiu de la compareixença urgent demanada pel PSOE i C's, que demanaven explicacions per possibles pressions del govern espanyol en aquesta presa de decisions. Les explicacions de Maza no han convençut l'oposició, i de fet, el diputat del PSOE, Juan Carlos Campo Moreno, li ha resumit la inervenció amb ''sospita i decepció''. Per això, en el torn de preguntes tan Campo com el diputat de Ciutadans, José Manuel Villegas, hna demanat detalls sobre el cas de l'expresident de Múrcia o els darrers nomenaments. Maza ha explicat que fins a quatre fiscals van assegurar que no hi havia indicis de delicte amb les actuacions de l'expresident de Múrcia i que per tant, no se'l va imputar. Pel que fa als nomenaments, Maza també els ha justificat.  No respon sobre els casos a Catalunya Tot i que la diputada d'ERC, Esther Capella, i la diputada de PDeCAT, Lourdes Ciuró, han aprofitat la seva intervenció per preguntar al Fiscal General de l'Estat el seu paper en alguns aspectes del procés català com la darrera querella contra Forcadell i els membres de la mesa del Parlament, excepte Nuet, o el judici a Francesc Homs que ha tingut lloc aquesta setmana, Maza no ha inclòs les seves respostes en la seva segona intervenció. Capella  Capella i Ciuró han coincidit a demanar explicacions sobre perquè Nuet ha estat exclòs a la querella i en quina mesura la decisió era de Maza. Ciuró ha acusat la Fiscalia de fer ''judicis de valor'' per haver-se querellat contra la resta de membres de la mesa que es declaren independentistes. Capella, en la mateixa línia,  ha acusat Maza de ser ''autònom'' però poc ''independent''. La diputada d'ERC també li ha preguntat al Fiscal General de l'Estat sobre l'autobús de Hazte oir, recordant que és una ''obstinació perpetuar l'odi als nens transsexuals'' però tampoc ha obtingut resposta per part de Maza,.

Summary: Maza defensa la imparcialitat de la fiscalia en els casos de corrupció


El Govern ha atogat la Medalla d'Or de la Generalitat a Catalunya a Anna M. Cabré i a Josep Vallverdú per les seves destacades trajectòries professionals. L'executiu destaca a Cabré per la seva contribució al món de la demografia i la geografia i a Vallverdú per la tasca com a narrador, poeta, dramaturg, lingüista, traductor i assagista, especialment en el món de la literatura infantil. Aquest guardó és la màxima distinció honorífica que atorga la Generalitat.  Nascuda a Barcelona el 1943, Cabré es va formar a la Universitat de París i va ser professora a les Universitats de París-1, París-10, Montreal, Chicago i El Colegio de México a Ciutat de Mèxic. Des de 1977 ha estat vinculada al Departament de Geografia de la Universitat Autònoma de Barcelona (UAB). L’any 1984 va participar en la creació del Centre d’Estudis Demogràfics, que ha dirigit durant 30 anys, fins a la seva jubilació. Ha ensenyat a milers d’estudiants, ha dirigit dues dotzenes de tesis doctorals i ha produït nombroses publicacions, entre les quals destaca 'El sistema català de reproducció. 100 anys de singularitat demogràfica'. Ha liderat un gran nombre de projectes d’investigació, el més recent i important dels quals és 'Five Centuries of Marriages', patrocinat pel Consell Europeu de la Recerca (Advanced Grant). Ha estat elegida en diverses ocasions per formar part de diferents consells rectors d’associacions internacionals i espanyoles. Ha estat reconeguda amb la Medalla Narcís Monturiol al mèrit científic i tecnològic (1994) i la Creu de Sant Jordi (2005). Actualment, és catedràtica emèrita a la UAB i directora honorària del CED. Referent en el món de les lletres catalanes, Josep Vallverdú és autor d’una prolífica i diversificada obra, especialment de reconeguda trajectòria en la literatura infantil. Nascut a Lleida el 1923, estudia l’educació primària al Col·legi dels Maristes de Lleida. L’any 1940 la família es trasllada a Barcelona, on cursa el batxillerat on ja mostra la seva tendència a les lletres i destaca en la recitació i amb la seva habilitat per al dibuix artístic. L’any 1941 ingressa a la Facultat de Filosofia i Lletres de la Universitat de Barcelona, on manté relacions amb resistents culturals. Es llicencia l’any 1945 en l’especialitat de Filologia Clàssica, amb Premi Extraordinari. De 1949 a 1956 s’estableix a Sant Feliu de Guíxols, on treballa com a gestor cultural i escriu les primeres novel·les i traduccions. El 1956 retorna a Ponent. Exerceix la docència a l’Institut Laboral de Balaguer (1956-1959) i a Lleida (1959-1970), on es dedica també a les traduccions, col·labora amb Òmnium Cultural i rep els primers premis literaris. En el període de 1970 a 1988 resideix a Puiggròs, exerceix la docència a les Borges Blanques, i crea una gran producció literària, d'entre els quals destaca el popular Rovelló. L’any 1984 es crea el Premi d’Assaig Josep Vallverdú. Quatre anys després, amb motiu de la seva jubilació, l’Institut de Batxillerat de les Borges Blanques rep el seu nom. L’any 1989 rep la Creu de Sant Jordi de la Generalitat de Catalunya, i trasllada la seva residència a l’Espluga de Francolí. El 1994 ingressa a la Secció Filològica de l’Institut d’Estudis Catalans i l’any 2000 rep el Premi d’Honor de les Lletres Catalanes. Entre molts altres premis, també ha estat distingit amb el Premi Ramon Fuster a la tasca pedagògica (1988), la Medalla d'Or de la Universitat de Lleida (2000), el Memorial Joan XXIII (2011), el Premi Jaume Fuster de l’Associació d’Escriptors en Llengua Catalana (2012), i ha estat finalista del Premi Andersen. L’any 2004 és investit Doctor Honoris Causa per la Universitat de Lleida (UdL). La seva obra es resumeix en 70 llibres de literatura infantil i juvenil; 70 de tot gènere (narrativa, dietaris, memòria, poesia) i 70 traduccions. Darrerament la seva producció és de poesia.

Summary: L'escriptor Josep Vallverdú i l'experta en demografia Anna Cabré, medalles d'Or de la Generalitat


El president del govern espanyol, Pedro Sánchez, ha anunciat aquest dimecres en una compareixença a La Moncloa la composició del seu nou executiu, que està format per 17 membres (11 dones i 6 homes) que prendran possessió del càrrec en les pròximes hores. Segons Sánchez, és un executiu que vol reflectir "el millor de la societat que aspira a servir" i aspira a impulsar la “modernització d’Espanya”, el seu “creixement” i sostenibilitat, a “reconstruir la cohesió social i territorial danyada durant aquests anys” i a “regenerar la vida pública al nostre país”. L’equip del nou president espanyol combina perfils amb experiència contrastada a les institucions de l’Estat, europees o als governs autonòmics del PSOE, i persones de la seva màxima confiança, com Margarita Robles i Jose Luis Ábalos. Hi tindrà un paper preponderant la vicepresidenta i ministra d’Igualtat, Carmen Calvo (doctora en Dret Constitucional). Els socialistes catalans hi situen dos noms destacats. L’expresident del Parlament Europeu Josep Borrell, que s’ha significat en el combat contra el procés independentista participant en actes organitzats per Societat Civil Catalana, serà ministre d’Exteriors UE i Cooperació, mentre que Meritxell Batet assumeix el ministeri de Política Territorial i Funció Pública que s’encarregarà de la política autonòmica de l’executiu de Pedro Sánchez.

Summary: Sánchez nomena un govern de 17 membres amb majoria de dones que vol reflectir “el millor de la societat que aspira a servir”


La Universitat Autònoma de Barcelona (UAB) escull aquest dimecres el nou rector per als propers quatre anys entre la catedràtica en Farmacologia Margarita Arboix i el catedràtic de Física Teòrica Antoni Méndez. La jornada electoral ha començat a les 9.30 hores i es desenvolupa sense incidències. Un total de 42.652 persones estan cridades a votar i ho podran fer fins a les 18.30 hores, quan es tancaran les urnes. Arboix ha estat la primera dels dos candidats en votar i ho ha fet a la Facultat de Veterinària, des d'on ha fet una crida a la màxima participació i s'ha mostrat convençuda que "la universitat respondrà" ja que ha recordat que s'està vivint una situació "crítica" i que cal que el proper rector sigui escollit amb el màxim suport. Per la seva banda, Antoni Méndez ha votat a la Facultat de Ciències des d'on ha fet també una crida a la participació davant del "moment difícil" que viu la societat i que demana que el proper rector prengui "decisions complicades".  Arboix és catedràtica en Farmacologia, llicenciada en Ciències Biològiques per la Universitat de Barcelona (UB) i doctora en Ciències Biològiques per la Universitat Autònoma de Barcelona (UAB) i es va incorporar a la UAB el 1976 al Departament de Farmacologia de la Facultat de Medicina. El 1985 passa a desenvolupar la seva docència en els estudis de Veterinària.  La candidata ha votat cap a les 10.30 hores a la Facultat de Veterinària, des d'on ha assegurat que l'elecció d'un nou rector és un "pas molt important" per a la universitat i per això ha fet una crida a la participació. Ha confiat que així sigui, malgrat que ha apuntat que hi ha algun sector d'estudiants que han demanat l'abstenció. "Però crec que la universitat respondrà perquè té una fita important, és una situació crítica i és necessari que el que surti avui escollit tingui el recolzament majoritari de la universitat", ha declarat. Arboix ja s'havia presentat en les eleccions anteriors però no va superar la primera volta.  El segon candidat, Antoni Méndez, és catedràtic de Física Teòrica especialitzat en el camp de les partícules elementals. Ha estat degà de la Facultat de Ciències de al UAB entre 1999 i 2005, vicerector d'estudis i de qualitat entre 2006 i 2008 i actualment és novament degà de Ciències. Anteriorment, havia treballat a la Universitat d'Oxford i a centres d'investigació a França, Suïssa, Alemanya i els Estats Units. Méndez incorpora en la seva candidatura persones de l'actual equip de Sancho. Méndez ha votat cap a les 11.30 hores a la Facultat de Ciències, des d'on ha afirmat també que espera la màxima participació. Ha afegit que en moments difícils s'han de "prendre decisions complicades" i per això ha considerat necessari que la gent es "llenci i actuï amb conseqüència". Més de 40.000 persones cridades a les urnes Les 42.652 persones cridades a les urnes podran votar entre eles 9.30 hores i les 18.30 hores en tots els centres a excepció de les Unitats Docents Hospitalàries de la Facultat de Medicina que disposen d'horaris especials. El cens està conformat per tots els membres de la comunitat universitària: personal acadèmic, estudiants i personal d'administració i serveis.  D'aquesta manera, el rector és escollit per la comunitat universitària mitjançant elecció directa i sufragi universal lliure i secret. La comunitat està dividida en quatre sectors: l'A, que està conformat per professorat doctor amb vinculació permanent a la universitat (1.309 electors); el B, que és la resta del personal acadèmic i els personal investigador en formació que exerceixi funcions de docència (2.784 electors); el C, que són els estudiants de grau i postgrau (36.429); i el D, format pel personal d'administració i serveis (2.130). El vot de cada sector es pondera segons el que disposa la Llei orgànica d'universitats de tal manera que el vot del sector A equival a un 51%, el del B un 9%, el del C un 30% i el del D un 10%.  El rector o rectora que surti escollit tindrà un mandat de quatre anys, renovable per un únic mandat consecutiu.

Summary: Arboix i Méndez es disputen el Rectorat de la UAB amb una crida unànime a la participació


El coordinador de l'equip de protecció de la infància de Maristes Catalunya, Raimon Novell, no veuen motius per retirar-los el concert educatiu, i ha reiterat que els abusos estan en tots els àmbits de la societat. En declaracions a Catalunya Ràdio, Novell ha insistit que la institució va tenir coneixement dels abusos de Joaquim Benítez el 2011, i va ser la primera que va acudir a la fiscalia de menors. Ha negat encobriment però sí que ha acceptat part de culpa per no haver-se adonat del que estava passant. "Hem d'acceptar que hem fallat, i hem fallat perquè no hem sabut detectar en alguns casos", ha dit. Novell ha indicat que els Maristes es faran càrrec de la indemnització perquè Benítez no la podrà pagar i les víctimes han de poder cobrar.  Novell ha subratllat que la sentència diu que no hi ha base suficient per constatar encobriment per part dels Maristes, i per això ha opinat que no seria just que es retirés el concert a les seves escoles. El responsable de protecció de la infància de la institució ha apuntat que entenen que se'ls pugui dir que "haurien d'haver estat més atents", però ha insistit que l'Audiència deixa clar que en cap cas els Maristes van voler que aquests fets succeïssin. Tampoc ha compartit l'expressió que va utilitzar Benítez assegurant que se sentia emparat per la direcció de l'escola.  Després de recordar que la institució va ser la primera que va denunciar els fets quan van tenir coneixement el 2011, ha reivindicat la feina que ha fet en els últims tres anys per intensificar els protocols de detecció i d'actuació, fent el possible perquè casos com aquests no tornin a passar mai més. "Igual que hem sigut referents del que no havia de passar, tinc l'esperança que serem referents del que s'ha de fer", ha dit Novell, que ha assegurat que les escoles dels Maristes són  "absolutament segures".  També ha subratllat que els abusos es produeixen en tots els àmbits de la societat, no només als Maristes o no només en escoles religioses o a l'Església. De fet, ha explicat que els seus alumnes estan denunciant abusos i assetjaments, i el 80% es cometen a l'àmbit familiar i de molta confiança. "A nosaltres ja no se'ns pot trobar gaire més, se'ns ha passat el raspall i la pinta per tot arreu", ha constatat. En aquest sentit, ha fet una crida per mirar el problema en la seva globalitat.  Novell ha aprofitat per subratllar que el cas de Benítez ha fet patir molt les víctimes, però també la comunitat educativa que ha treballat amb ell, perquè "a ningú li agradar saber que ha tingut el que ha tingut". "El que demanaria a les institucions és que en comptes d'amenaçar-me, que m'ajudin", ha afegit.

Summary: Els Maristes no veuen motius per retirar-los el concert i reiteren que els abusos estan en tots els àmbits de la societat


Miquel Barceló ha inaugurat aquest dilluns el seu fresc monumental a la Biblioteca Nacional de França, que marca la reincorporació del govern balear a l'Institut Ramon Llull. L'artista mallorquí ha creat in situ, als grans finestrals de l'edifici, un fresc d'argila de més de mil metres quadrats que introdueix l'exposició retrospectiva sobre la seva obra gràfica i impresa. "És el fang que es torna llum, l'alquímia de la llum", ha explicat. Barceló també ha inaugurat alhora una segona mostra, al Museu Picasso de París, que el converteix en el primer artista contemporani convidat per aquesta institució des que va reobrir el 2014.  Amb el títol 'Le Grand Verre de Terre. Vidre de meravelles', el fresc homenatja Ramon Llull, que va escriure el 'Llibre de meravelles' entre el 1287 i el 1289, i alhora fa referència a l'obra de Marcel Duchamp 'Le Grand Verre'. És una obra efímera, que durarà només el temps de l'exposició, prevista fins el 28 d'agost. Es tracta d'un fresc gegant, amb dibuixos del seu bestiari fantàstic traçats amb les mans sobre la fina capa d'argila amb què ha recobert els finestrals del passadís Julien Cain, de 190 metres de llarg i 6 d'alt, que donen al jardí.  Barceló ha fet servir expressament fang del seu poble, Felanitx. "No és perquè sigui fetitxista, és perquè és el fang que sempre faig servir per al meu treball en general, no és tòxic i els dits llisquen bé a sobre", ha explicat l'artista. "Està fet amb les dues mans, amb els braços, amb el cos i amb alguns estris improvisats", ha afegit. El cineasta i escriptor Manuel Huerga ha filmat tot el procés de creació del fresc. Aquesta exposició a la Biblioteca Nacional de França és el tret de sortida a les accions conjuntes que han acordat els governs català i balear, després de l'acord del proppassat mes de novembre. Destaquen la Fira del Llibre de Varsòvia, que se celebrarà del 19 al 22 de maig i que tindrà Barcelona i la literatura catalana com a convidades especials, amb una delegació d'autors i un estand conjunt, o el focus d'arts escèniques Avignon à la Catalane, al Festival Off d'Avinyó del juliol. "És un dels moments estel·lars per a la projecció internacional de l'Any Llull i també de l'Institut Ramon Llull, que ara comença a viure de nou un moment dolç amb una gran complicitat entre el govern català i el balear", ha celebrat el conseller de Cultura, Santi Vila, que ha participat en la inauguració, juntament amb la presidenta balear, Francina Armengol. "Desitjo que siguem capaços d'alliberar la política partidista d'aquestes institucions que estan per sobre, mai de la vida el govern balear hauria d'haver deixat el seu paper protagonista i de lideratge a l'Institut Ramon Llull i estic esperançat que mai més per raons conjunturals de curta volada prenguem decisions que ens perjudiquen com a comunitat cultural", ha insistit Vila. L'exposició a la Biblioteca Nacional de França, que es podrà visitar a partir d'aquest dimarts, es completa amb una seixantena d'obres més: des de gerros i maons de terra cuita modelats, fins a un retrat amb lleixiu de la mare de l'artista o autoretrats de Barceló en forma de monstre, gos, peix o goril·la, sortits del seu taller de Vilafranca de Bonany. També s'hi poden veure litografies com 'El ball de la carn' i el 'Llibre dels cecs' o les il·lustracions de 'La soledat sonora del toreo' de José Bergamín. La mostra segueix un recorregut amb quatre temàtiques: les impressions, la metamorfosi animal, el cercle màgic de l'arena i la tauromàquia i la literatura. "Pocs personatges tenim en aquests moments en el nostre univers cultural que siguin tan coneguts i reconeguts internacionalment com Barceló i París és des de sempre una referència per a la catalanitat, és una citat que sempre ha estimat i apreciat moltíssim la cultura catalana", ha defensat el conseller Vila. França, ha afegit, "és un país que sempre ha estat molt catalanòfil" i la Generalitat vol "mantenir-hi una presència molt viva vinculada a la creativitat de futur, no tant a la història". No és el primer cop que l'artista de Felanitx presenta dues exposicions alhora a França: el 1996, ja va fer doblet a París, al Pompidou i al Jeu de Paume. I el 2010, a Avinyó, va tornar a exhibir les seves obres en dos llocs al mateix temps, al palau dels Papes i a la col·lecció Yvon Lambert. La del Museu Picasso és la primera exposició monogràfica d'un artista viu des que aquesta institució va reobrir i ocupa tot el subsòl de l'Hôtel Sal, amb un centenar d'obres sobre la relació entre l'artista mallorquí el malagueny. El quadre 'Floquet de neu, el goril·la albí', del 1999, obre la mostra.

Summary: Un fresc de Miquel Barceló homenatja Ramon Llull a la Biblioteca Nacional de França


Brussel·les obrirà la convocatòria en línia el pròxim dimecres i seleccionarà els municipis que ho sol·licitin per ordre d’arribada ACN Brussel·les.-La Comissió Europea oferirà 15.000 euros als municipis que vulguin instal·lar punts d’accés wifi gratuïts en espais públics com ajuntaments, parcs o places. Des d’aquest dimecres a les 13h (CET) fins divendres a les 17h, els consistoris que ho desitgin i que s’hagin inscrit prèviament a la convocatòria podran presentar la seva candidatura en línia a través del portal www.wifieu.eu. A partir de llavors, i fins al 2020 Brussel·les seleccionarà fins a un màxim de 8.000 municipis o grups de municipis per ordre d’arribada, amb la condició que cada estat membre rebi un mínim de 15 abonaments per valor de 15.000 euros cadascun i que no es dupliquin d'altres ofertes gratuïtes ja existents.  A més, els ajuntaments que ho sol·licitin hauran de comprometre’s a finançar el manteniment dels punts d’accés wifi gratuïts durant almenys tres anys. La iniciativa WiFi4EU destinarà en total 120 milions d'euros entre el 2018 i el 2020, finançant la instal·lació d’aquest servei a fins a 8.000 municipis de la UE. En aquesta convocatòria, només rebran un abonament els primers 2.800  que presentin candidatura d’acord amb la política de ‘first come, first served’. En els propers dos anys hi haurà tres convocatòries més de WiFi4EU, aproximadament una cada sis mesos. Fins ara, ja han inscrit les seves dades més d'un de cada cinc municipis de tota Europa. Al desembre s’anunciaran els municipis escollits en aquesta convocatòria i es firmaran els acords corresponents. A partir del 2019 es procedirà a la instal·lació dels punts d’accés wifi i dependrà de cada ajuntament amb quina companyia ho instal·la.

Summary: La Comissió Europea ofereix 15.000 euros als ajuntaments per instal·lar wifi gratuït


Els Mossos d'Esquadra han detingut a Platja d'Aro (Baix Empordà) la filla de 17 anys de la dona morta a ganivetades a Banyoles, segons han confirmat fonts properes a la investigació. Els Mossos d'Esquadra la buscaven des de dimecres a la nit per la seva suposada implicació en el crim. Els agents de la Divisió d'Investigació Criminal (DIC) de Girona li han seguit el rastre fins a un domicili familiar a la costa, on hauria arribat el mateix dimecres a la tarda. Aquest dijous, poc després de les dotze del migdia, l'han arrestat. A l'escena del crim, els agents van trobar una nota manuscrita que atribueixen a la menor on reconeixia implícitament el fets.

Summary: Detenen a Platja d'Aro la filla de 17 anys de la dona morta a ganivetades a Banyoles


Enfrontaments i càrregues policials davant de la subdelegació del govern espanyol a Lleida. Els Mossos d'Esquadra han actuat després que un grup de manifestants hagin llançat diversos objectes a la línia policial que protegia l'edifici, com pedres, ampolles de vidre o llaunes. Els enfrontaments s'han produït un cop s'ha acabat la seguda davant de la subdelegació convocada per l'ANC i Òmnium Cultural en la qual han participat unes 6.000 persones, segons dades de la Guàrdia Urbana. A la zona on hi ha hagut els enfrontaments s'hi poden veure vidres, contenidors i una parada d'autobús trencats. Els Mossos han fet ús dels vehicles per dispersar els manifestants i han disparats alguns projectils de foam.

Summary: Càrregues i enfrontaments entre policia i manifestants davant la subdelegació del govern espanyol a Lleida


La primera ministra britànica, Theresa May, presentarà aquest dimarts el pla de 12 mesures que haurà de definir el ‘Brexit’. Segons avança el 'Telegraph', May apostarà perquè els britànics abandonin el mercat únic i la unió duanera com a condició per poder “recuperar el control de les fronteres” i posar fi a la lliure circulació de persones. “No volem un acord parcial amb la UE, que ens deixi amb un peu dins i un peu a fora, no volem ser socis a mitges”, dirà May, afegint que els britànics construiran una “nova relació amb la UE basada en la igualtat” i no adoptaran “el model de cap altre país”. May espera començar les negociacions amb Brussel·les al març i que el ‘Brexit’ sigui una realitat la primavera del 2019.

Summary: Theresa May aposta perquè el Regne Unit abandoni el mercat únic i "recuperi el control de les seves fronteres”


Més d'un centenar d'estudiants, la majoria d'instituts, s'ha manifestat pels carrers de Lleida amb motiu de la vaga estudiantil d'aquest dijous en defensa d'un ensenyament i d'un sistema universitari "públic i de qualitat". Entre altres reivindicacions, han reclamat una rebaixa del 30% de les taxes universitàries, l'equiparació de preus entre màsters i graus i la implantació de protocols als instituts i universitats contra violències masclistes i LGTBIfòbiques. A la vegada, els estudiants han volgut donar un to més polític a la protesta i, en aquest sentit, també han exigit l'alliberament dels "presos polítics". La manifestació, convocada pel SEPC, ha sortit de la plaça Víctor Siurana i ha finalitzat a la plaça Sant Joan, on s'ha dut a terme una actuació musical i s'ha llegit el manifest. Cal tenir en compte que la UdL celebra aquest dijous la Festa Major de l'Estudiantat i només hi havia classes fins a les 11 hores, de les quals se s'han suspès dues classes a la Facultat d'Educació, Psicologia i Treball Social i cinc, a la de Lletres.

Summary: Més d'un centenar d'estudiants es manifesten a Lleida en defensa d'un ensenyament "públic i de qualitat"


L'exvicepresidenta passa a formar part de l'empresa com a sòcia i membre del Consell d’Administració ACN Madrid.-L’exvicepresidenta del govern espanyol Soraya Sáenz de Santamaría s’ha integrat al bufet d’advocats Cuatrecasas, segons ha informat la firma en un comunicat. Sáenz de Santamaría entra a formar part de l’empresa en qualitat de sòcia i com a membre del Consell d’Administració. Treballarà a l’àrea de mercantil i liderarà el govern corporatiu i la gestió de riscos. L’exvicepresidenta, que és advocada de l’Estat, va ser nomenada membre del Consell d’Estat pel govern de Pedro Sánchez, per quatre anys, l’octubre del 2018, i segons Cuatrecasas s’integra a l’empresa “desprès de complir amb tots els tràmits exigits per la normativa aplicable als alts càrrecs i al personal al servei de les administracions”. (Aquesta notícia actualitza l'anterior afegint informació de context) Sáenz de Santamaría havia abandonat l’escena pública després de perdre les primàries del PP davant Pablo Casado el juliol de l’any passat. La seva última aparició va ser precisament fa fues setmanes, quan va testificar en el judici del Tribunal Suprem contra els líders independentistes i va reforçar les tesis de la Fiscalia per condemnar per rebel·lió els encausats. Segons la nota del bufet d’advocats, Sáenz de Santamaría ha assegurat que “els advocats de vocació tenim la fortuna de poder servir la societat i l’Estat de dret en diversos àmbits”. “Estic encantada de tornar a exercir l’advocacia i de fer-ho juntament amb el magnífic equip de professionals de Cuatrecasas, de qui espero seguir aprenent en els pròxims anys”. El president executiu de Cuatrecasas, Rafael Fontana, ha destacat que Santamaría és “una advocada excepcional” que “ha demostrat al llarg de la seva carrera professional la seva vàlua i grans dots de gestió”. “Els socis de la firma estem molt contents que hagi decidit renovar el seu compromís amb l’advocacia i que ho faci a Cuatrecasas”, ha dit. Emilio Cuatrecasas va ser condemnat l'any 2015 a dos anys de presó i a 1,5 MEUR de multa per frau fiscal. Per evadir més de 3 milions d'euros, Cuatrecasas va posar a nom d'una empresa habitatges familiars, cotxes i un vaixell. L'advocat va evitar la presó arribant a un acord amb la fiscalia i l'advocacia de l'Estat.

Summary: ACTUALIZACIÓ:Soraya Sáenz de Santamaría s’integra al bufet d’advocats Cuatrecasas


Els Xiquets de Tarragona podrien assajar de manera provisional en un pati interior de l’Ajuntament, després que el seu local al carrer Santa Anna s’hagués de tancar per seguretat. El consistori treballa amb la possibilitat que la colla pugui instal·lar-se al pati del pou, on ara mateix hi ha una estructura amb diverses oficines. De moment, aquesta és l’opció que es presenta com la més possible a hores d’ara d’entre totes les plantejades, tot i que “no és tècnicament fàcil”, segons ha explicat aquest dimarts la regidora Begoña Floria. Si aquesta acabés sent l’opció, s’acceleraria el trasllat de les oficines, que ja tenien previst canviar d’ubicació. Paral·lelament es treballa en opcions alternatives, en funció de la diagnosi definitiva de l’estat del local. La seu social s’ha ubicat a Casa Canals i la canalla assaja, de moment, a la Casa de la Festa. Els Xiquets de Tarragona han convocat per dissabte una assemblea per abordar la situació. De moment, la colla assaja al carrer, a la plaça dels Àngels.

Summary: L’Ajuntament estudia ubicar els Xiquets de Tarragona en un pati interior del consistori per als assajos


El Ple del Consell de l’Audiovisual de Catalunya (CAC) considera que unes notícies sobre un cas de violència masclista al Prat de Llobregat de Telecinco van difondre dades que podrien contribuir a identificar els fills menors de la parella. Segons el CAC, el prestador Telecinco podria no haver adoptat les mesures per evitar la identificació i podria incórrer en una infracció de caràcter molt greu, tipificada a l’apartat 4 de l’article 57 de la Llei 7/2101 general de la comunicació audiovisual pel que fa a la difusió del nom, la imatge o altres dades que permetin la identificació dels menors en el context de fets delictius. El CAC ho ha enviat a la Comisión Nacional de los Mercados y la Competencia perquè prengui, si escau, mesures. El CAC ha anunciat que la seva actuació es va iniciar d'ofici arran de la presentació d’una queixa enviada conjuntament per l’alcalde del Prat de Llobregat i per la presidenta de l’Associació de Dones Periodistes de Catalunya. En la mateixa, denunciaven el tractament que Telecinco va fer, tant en la web com en la televisió, de l'assassinat d’una veïna del municipi el 2 de desembre de 2019. Segons els denunciants, Telecinco hauria vulnerat la dignitat de la víctima i el dret a la intimitat dels seus familiars, en especial dels seus fills.  El CAC va analitzar la totalitat de les informacions sobre el cas que el prestador va emetre al llarg dels dies 2 i 3 de desembre, tant en la web com en els diferents programes informatius (Informativos Telecinco Matinal, Informativos Telecinco Mediodía i Informativos Telecinco Noche).  Les informacions detectades es van analitzar tant a l'empara de la legislació aplicable en matèria de violència masclista, i en especial en allò relatiu a la protecció de les víctimes, com del document Recomanacions sobre el tractament de la violència masclista als mitjans de comunicació, tot i que aquest, com detalla el CAC, ni és d’obligat compliment, ni resulta d’aplicació als serveis de comunicació audiovisual d’àmbit estatal.  Informe L'informe del CAC assenyala que el prestador no va respectar la privadesa de la víctima ni del presumpte agressor i que es van incloure elements que, combinats entre si, podrien contribuir a la identificació dels fills menors d’edat de la parella en l’entorn més pròxim, com són la imatge i dades dels progenitors i imatges del lloc de residència. Segons l’Acord, el prestador Telecinco podria no haver adoptat les mesures necessàries per evitar la identificació dels menors afectats, i en aquest sentit, podria incórrer en una infracció de caràcter molt greu, tipificada a l’apartat 4 de l’article 57 de la Llei 7/2101 general de la comunicació audiovisual pel que fa a la difusió del nom, la imatge o altres dades que permetin la identificació dels menors en el context de fets delictius.  L'Acord del CAC, juntament amb l’Informe, s’han enviat a la Comisión Nacional de los Mercados y la Competencia perquè prengui, si escau, les mesures oportunes.

Summary: El CAC creu que Telecinco va donar dades que podrien identificar els fills menors d'una víctima de violència masclista


El president de la Generalitat, Quim Torra, ha afirmat aquest dilluns des de les portes d’Estremera, on ha visitat Josep Rull, Jordi Turull, Joaquim Forn, Oriol Junqueras i Raül Romeva, que assistirà a la reunió amb el nou president del govern espanyol, Pedro Sánchez, per parlar “de govern a govern”, tot i que s’ha preguntat quin Sánchez es trobarà: “Estem davant el PSOE que vol despenalitzar la convocatòria de referèndum o el que va votar el 155?”. Torra ha insistit que reconeix “com a única sobirania” la del Parlament de Catalunya. “Partim d’un referèndum d’autodeterminació l’1-O i d’una declaració política d’independència, i a partir d’aquí avançarem”, ha dit, perquè “això és el que posarem sobre la taula” a la trobada amb Sánchez. També ha confirmat que  els consellers podran fer el traspàs de cartera a les presons espanyoles Torra ha fet aquestes manifestacions després de més de dues hores de reunions a Estremera. Primer s’ha trobat durant una hora amb els consellers Rull, Turull i Forn, i posteriorment ho ha fet també amb Junqueras i Romeva.  A les portes del centre penitenciari, Torra els ha agraït la “dignitat” de tots i la “generositat” dels tres primers a l’hora de “facilitar la formació del govern de Catalunya” i els ha expressat el seu “compromís” amb la restauració de la seva persona.  Torra ja explicat que ha quedat amb Sánchez missatges on han quedat per “parlar i veure’ns” perquè el president espanyol li expliqui el seu projecte per a Catalunya. “És urgent que ens veiem, que seiem en una taula i negociem”. En tot cas ha apuntat que cal saber “si estem davant del PSOE que va despenalitzar la convocatòria de referèndums o del PSOE que va votar el 155”, i “si som davant un president del govern que fa setmanes deia que calia canviar el delicte de rebel·lió”, “o si, com va dir González, no veu delicte de rebel·lió”. De fet, segons Torra, “es tracta de saber si el que l’Estat espanyol vol és que s’apliqui justícia o es vulgui escarmentar”, perquè “el problema no el té l’independentisme sinó la justícia i la democràcia a Espanya”. Per últim, Torra ha confirmat que els nous consellers podran fer els traspassos de cartera amb els seus predecessors a les presons espanyoles. “Hem estat tramitant les autoritzacions perquè els consellers puguin venir a fer l’intercanvi de carteres i ens acaben de comunicar que estan arribant les autoritzacions i esperem que no hi hagi problemes burocràtics”.

Summary: Torra, a Sánchez:  “Estem davant el PSOE que va despenalitzar la convocatòria de referèndums o el que va votar el 155?”


Unió de Pagesos insta els ministeris d'Agricultura i d'Hisenda a "corregir" l'Ordre HAC/329/2020, de 6 d'abril, per la qual es redueixen per al període impositiu del 2019 els índex de rendiment net aplicables en el mètode d'estimació objectiva de l'IRPF per les activitats agrícoles i ramaderes afectades per diverses circumstàncies excepcionals. En cas de mantenir-se el text actual, l'organització agrària adverteix que en fruita dolça comportarà, per a les explotacions que tributen per mòduls, "una càrrega fiscal injusta i il·legal en l'IRPF", que serà d'entre 4.000 i 6.000 euros més per a una explotació que produeix 500.000 quilos de préssecs i nectarines. Unió de Pagesos ja va denunciar el 9 d'abril que l'adequació que feia Hisenda només suposa una reducció del 18,91% dels mòduls de l'IRPF en fruita dolça, que passa del 0,37 al 0,30 i que, per tant, "no recollia adequadament el fet que la pagesia de la fruita està immersa en una greu crisi de preus des del 2014", i molt especialment, "els productors de préssec i nectarina, ja que de les darreres sis campanyes només han pogut cobrir costos de producció en la del 2016 i la del 2018".  A més, segons el sindicat, l'Ordre "obviava que en la campanya del 2019 la caiguda d'ingressos que ha patit el sector va ser del 66% en fruita de pinyol i del 40% en fruita de llavor respecte al càlcul dels mòduls tinguts en compte en la situació anterior a la crisi de preus des del veto rus". A la vegada, "tampoc recollia l'increment de costos laborals del 14,11%, l'augment del cost de la mà d'obra del 13,59% arran de l'increment del Salari Mínim Interprofessional del 2018 al 2019, ni l'increment del cost de la Seguretat Social del 17,34%, i tampoc l'augment del cost de l'energia, de més del 15%", segons assenyalen des de l'organització agrària. Per això, Unió de Pagesos ja va qualificar de "burla al sector de la fruita dolça" l'Ordre que regula fiscalitat de la pagesia que tributa a mòduls en la declaració de l'IRPF del 2019. En aquest sentit, el sindicat va recordar que, tant les fortes calors de l'estiu passat com la crisi de preus dels préssecs i nectarines i de la poma, van provocar preus baixos en origen, així com una minva dels fruits al camp i a les centrals de confecció. Unió de Pagesos exigeix a ambdós ministeris una "ràpida i immediata" actuació per "corregir" aquest tractament injust del sector en l'Ordre HAC/329/2020. El sindicat també considera necessari que s'incrementin fins al 10% les despeses de difícil justificació per la pagesia que tributa en l'estimació directa agrària.

Summary: Unió de Pagesos insta l'Estat a "rectificar" la "desorbitada i injusta" fiscalitat de la fruita dolça


L’Institut Català de les Dones (ICD) ha presentat aquest dilluns el ‘Circuit d’acció davant de les víctimes de tràfic d’essers humans amb finalitats d'explotació sexual de dones i nenes per a les Terres de l’Ebre’. L’objectiu és donar a conèixer a totes les persones professionals implicades els recursos existents al territori i els protocols i procediments a seguir. El Circuit es reunirà un cop l’any per tal de compartir la informació sobre l’atenció dels casos detectats i valorar com s’han abordat. La taula ha estat elaborada i consensuada entre la ‘Comissió Tècnica del Circuit de les Terres de l'Ebre per a l'abordatge de la violència masclista’, entitats especialitzades i representants de les cossos de seguretat.  L’ICD podrà convocar el Circuit a instàncies de qualsevol dels seus membres i també en cas d’urgència, i serà la institució referent per a dotar de formació especialitzada els professionals que hi treballen.

Summary: Una taula de treball impulsarà mesures per lluitar contra el tràfic d’éssers humans a les Terres de l’Ebre


L'accident coincideix amb el tall de l'AP-7 al mateix terme municipal ACN Vandellòs i l'Hospitalet de l'Infant.-25 passatgers d'un autobús que cobreix la ruta entre Almeria i Barcelona han resultat il·lesos després d'un xoc amb un camió articulat a l'A-7, al seu pas per Vandellós i l'Hospitalet de l'Infant, segons ha informat el Servei Català de Trànsit. L'accident s'ha produït a tres quarts de vuit del matí al quilòmetre 1.127 aproximadament, en sentit nord. Com a conseqüència de l'impacte, el camió ha bolcat, tot i que el conductor no ha patit ferides de gravetat i es troba en bon estat. Pel que fa l'afectació viària, hi ha un carril tallat i es registra almenys un quilòmetre de retenció, segons Trànsit. Precisament, en el mateix terme municipal, l'AP-7 es troba tallada també en sentit Barcelona després que ahir al vespre bolqués un camió. Mentrestant, es fan desviaments per l'N-340.

Summary: 25 passatgers d'un bus resulten il·lesos en una col·lisió amb un camió a Vandellòs i l'Hospitalet de l'Infant


La data concreta de l'elecció del secretari general i el cens es decidiran en un altre comitè federal ACN Madrid.-La gestora del PSOE ha decidir proposar al comitè federal reunit aquest dissabte que les primàries per escollir el nou secretari general siguin al maig, i que el congrés del partit tingui lloc el 17 i el 18 de juny. La data concreta de l'elecció del nou líder socialista i el cens que podrà votar es decidiran en un altre comitè federal. La gestora ha acordat plantejar aquesta proposta en una reunió prèvia que ha celebrat a primera hora del matí, abans del comitè federal. Diversos dirigents socialistes havien demanat avançar tot aquest procés a la primavera.

Summary: La gestora del PSOE proposa que les primàries siguin al maig i que el congrés tingui lloc el 17 i 18 de juny


El grup ecologista Gepec ha presentat al·legacions en contra de l'ampliació de l'abocador de Tivissa (Ribera d'Ebre) i ha anunciat la seva oposició frontal al projecte. L'entitat critica l'informe ambiental presentat per l'empresa promotora, Gestió i Recuperació de Terrenys, SA i exigeix al Departament de Territori i Sostenibilitat que els reclami un document "amb millor qualitat tècnica". El Gepec lamenta que l'abocador de Tivissa sigui un projecte amb un "objectiu pecuniari" que, lluny de "resoldre les insuficiències dels residus comarcals" s'hagi convertit "en un macroabocador industrial en contínua ampliació que recull residus de tot Catalunya" –triplicant els residus acollits: de 130.000 tones el 2010 a 322.000 el 2015-. L'entitat considera que el document aportat per la promotora presenta "dèficits rellevants" en diferents aspectes. Entre aquests, apunten que no es detallen els consums d'aigua o energia per ampliar-lo, així com tampoc les emissions que generaria o la despesa energètica per transportar els residus de parts allunyades del territori. També consideren que existeixen riscos durant el sanejament i la reobertura de l'antic abocador comarcal, com preveu l'empresa, amb "implicacions greus en matèria de seguretat i medi ambient", per la presència de tones de residus acumulats i amb característiques d'inverses, alguns d'ells contaminants o inflamables. En el cas que es dugués a terme, consideren que caldria que l'executés una empresa especialitzada per la perillositat dels gasos i substàncies confinats, així com modificar o fer una nova autorització ambiental. També consideren insuficient la protecció del paisatge i reclamen que s'incrementi l'esoai de transició entre l'abocador i el seu entorn a 100.000 metres quadrats de terreny per reduir una empremta visual "prou esfereïdora".  El Gepec també planteja  que, davant la recurrència d'incendis forestals a la zona, el promotor hauria de presentar un pla de prevenció durant les obres i el funcionament de l'abocador.  Addicionalment, l'entitat recorda que l'informe de l'empresa no fa esment als impactes que les instal·lacions podrien tenir en la fauna salvatge de les Illes de l'Ebre, amb possibles abocaments de lixiviats als barrancs i afectacions al bosc de ribera. Critiquen també que no es mencionin els amfibis autòctons protegits a la zona, com l'ofegabos, "gairebé exclusiu de les Teerres de l'Ebre". Qüestionen que l'empresa hagi negat sense fonament la proximitat o presència de l'àliga cuabarrada.  Per últim, el Gepec considera que el projecte està mancat d'una manca de controls administratius sobre l'anàlisi de residus, sense que s'hagi pogut demostrar l'existència de contaminació de les aigües subterrànies procedent dels vasos de l'abocador.

Summary: Ecologistes presenten al·legacions en contra de l'ampliació de l'abocador de Tivissa


La CUP ha defensat tornar a la mobilització "permanent i continuada" al carrer per pressionar JxCat i ERC cap al trencament amb l'Estat. "Per poder encarar un procés constituent cal avançar amb una agenda de ruptura amb l'estat espanyol, caldran unilateralitats i desobediències. Estem malauradament molt lluny d'aquest escenari", ha assenyalat el diputat Carles Riera a Catalunya Ràdio. "Cal que el moviment independentista torni al carrer, que tornem a una lògica de desobediència civil no violenta a escala nacional i local. Però no només confrontada a l'Estat sinó per pressionar els partits perquè tornin a una agenda de trencament", ha insistit Riera, que ha mostrat la seva "preocupació" per la desmobilització dels darrers mesos. "Pot ser una conseqüència lògica de la fatiga, el cansament i la decepció, però volem creure i confiar que continuem tenint més de 2 milions de persones disposades a mobilitzar-se i a repetir lluites com l'1-O", ha reflexionat en veu alta el diputat de la CUP. Paral·lelament, Riera ha criticat i considerat un error el suport de JxCat i ERC a la moció de censura a Rajoy "a canvi de res o gairebé res". "Pel que és l'estat espanyol, Pedro Sánchez pot suposar una esperança. Pel que fa a nosaltres, no tinc cap esperança que canviï res", ha sentenciat el portaveu de la CUP, que ha anat més enllà i ha avisat que "qui vulgui parlar d'autodeterminació i república, que no esperi res del nou govern de Sánchez". "El PSOE representa una altra cara del règim del 78", ha etzibat. De fet, Riera també s'ha mostrat molt crític amb els primers passos del Govern de Quim Torra. "Veient els gestos reals del Govern de Torra, no sembla que camini cap a la República. El que està fent el nou executiu català és recuperar l'autonomia i prou", ha disparat el diputat cupaire, que ha exigit una vegada més a JxCat i ERC que "abandonin la via autonomista". "L'Estat i l'autonomia formen part del problema, no de la solució", ha volgut deixar clar Riera, que també ha entonat el 'mea culpa' de la seva formació per la gestió posterior a l'1-O. "Després de l'1-O hauríem hagut d'assumir més lideratge per complir amb les demandes del carrer. Va faltar determinació", ha constatat el diputat de la CUP.  "L'1-O va ser una victòria democràtica, però a partir d'aquí hi ha un procés de davallada. I ara l'independentisme està en una cruïlla de camins", ha conclòs Riera.

Summary: La CUP crida a la mobilització al carrer per pressionar JxCat i ERC cap a la ruptura: "Cal tornar a la desobediència"


Dimarts es votarà una proposició no de llei que insta el govern espanyol a canviar el cabal mínim fixat pel tram final del riu ACN Tortosa.-Els grups parlamentaris d'ERC i Democràcia i Llibertat (DL) portaran el pròxim dimarts al ple del Congrés dels Diputats una proposició no de llei perquè es modifiqui el Pla de Conca de l'Ebre. Els dos grups s'han posat d'acord en el redactat d'aquesta proposta amb l'objectiu que la cambra baixa insti el govern espanyol a modificar el cabal mínim establert pel tram final de l'Ebre en el planejament hidrològic aprovat el passat mes de gener. "Creiem que dimarts pot ser un dia important perquè el Congrés te l'oportunitat de manifestar-se clarament en contra del cabal establert al Pla de Conca", ha manifestat el diputat al Congrés per DL i alcalde de Tortosa, Ferran Bel. DL i ERC confien que la proposta tiri endavant gràcies al suport de les formacions polítiques que s'han posicionat en contra del Pla hidrològic. Segons han explicat des d'ERC i DL, la proposta insta a modificar el Pla de Conca de l'Ebre, a incrementar el cabal mínim establert pel tram final, i a fixar-lo en les quantitats que tant la Comissió per a la Sostenibilitat de les Terres de l'Ebre com la Generalitat van considerar com a raonables. "Esperem el suport d'aquelles formacions que en la darrera manifestació contra el Pla a Amposta es van posicionar", ha afegit Bel. A més, des de les dos formacions proposants, s'ha fet una advertència al PP. "No s'hi val a dir que un govern espanyol no pot rectificar perquè el Pla de Conca ja el va aprovar un govern en funcions", ha recordat. Tot i que la proposta no entra en si s'han de modificar o no els regadius previstos també al Pla de Conca, el diputat de DL i alcalde de Tortosa ha assegurat que "segurament" com a conseqüència de la modificació del cabal en el tram final s'hauria de racionalitat les hectàrees de regadiu previstes, sobretot, les reserves d'aigua de regadius que no estan ni planificats.  Els diputats d'ERC, Jordi Salvador i Xavier Eritja, i el diputat de DL, Ferran Bel, han presentat el contingut de la proposta aquest divendres a Tarragona.

Summary: DL i ERC buscaran la complicitat de la majoria del Congrés perquè es modifiqui el Pla de Conca de l'Ebre


El líder d'ERC Oriol Junqueras ha demandat el president del Parlament Europeu, David Sassoli, al Tribunal General de la Unió Europea per declarar-se "incompetent" per protegir la seva immunitat com a eurodiputat electe. En un recurs d'anul·lació presentat aquest dilluns a aquesta instància europea amb seu a Luxemburg, la defensa de Junqueras exigeix que es declari "nul" el rebuig de Sassoli a la petició d'intervenció urgent de l'Eurocambra per garantir la seva immunitat al·legant que "no estava en condicions" d'actuar d'acord amb el reglament. La defensa del líder d'ERC creu que la decisió del president del Parlament Europeu no estava "motivada" ni tenia "assessorament jurídic". El líder d'ERC té un altre cas pendent davant els tribunals de la UE per la seva immunitat. El Tribunal de Justícia de la UE encara ha de resoldre a una pregunta prejudicial del Tribunal Suprem sobre l'abast d'aquesta protecció als eurodiputats, en relació amb la situació de Junqueras.

Summary: Junqueras demanda Sassoli al Tribunal General de Luxemburg per declarar-se "incompetent" per protegir la seva immunitat


L'Arquebisbat de Barcelona defensa la intervenció de l'escriptor Philipe Ariño perquè "l'Església necessita parlar d'aquest tema" ACN Barcelona.-L'homosexualitat en el cristianisme i l'aposta pel celibat. Aquest ha estat el tema d'una xerrada organitzada per la delegació de Joventut de l'Arquebisbat de Barcelona i que ha despertat el malestar de la comunitat Gai, Lèsbic, Bisexual i Transsexual (LGTBI). Consideren que el contingut de la conferència 'Puc estimar tothom? Amor i Homosexualitat', a càrrec de l'escriptor catòlic i homosexual francès Philipe Ariño, pot contenir un missatge "homòfob" i un possible incompliment de la Llei 11/2014 contra la "LGTBIfòbia". Unes 80 persones s'han concentrat a l'exterior de la Parròquia de Santa Anna i, a l'inici de la xerrada, un grup de joves han cridat consignes contra Ariño en el mateix lloc on se celebrava la conferència. El responsable de la delegació de Joventut de l'Arquebisbat, Bruno Bélchez, ha mostrat la "sorpresa" de l'organització pel rebombori general, i ha reconegut que el tema de l'homosexualitat a l'Església és un tema "espinós". "Però l'Església necessita parlar d'aquest tema, i demanem que ens deixin parlar", ha afegit.

Summary: La comunitat LGTBI protesta contra la xerrada que pregona la castedat entre els homosexuals


La Festa dels Aliments, organitzada per la regidoria de Benestar Social de l'Ajuntament de Reus i la Plataforma els Aliments, ha repartit aquest dissabte uns 600 menús fets amb menjar recuperat. El gran dinar s'ha fet amb 862 quilos de menjar que es va espigolar, és a dir, aliments aptes pel consum no comercialitzables que es van recollir divendres dels establiments de la ciutat. A la plaça de la Llibertat de la ciutat s'han aplegat centenars d'assistents que han menjat un plat de llenties amb verdures i una macedònia de fruites per postres. L'esdeveniment és una jornada de conscienciació de la necessitat d'aprofitar el menjar. Segons el consistori, la quantitat d'aliments aprofitats en aquesta festa suposen un estalvi de 91.000 litres d'aigua, 810 m2 de terra i 830 quilos de CO2 que s'han evitat emetre a l'atmosfera. A més, suposa un estalvi de 1.300 euros.

Summary: Reus serveix 600 menús amb aliments aptes pel consum que ja no eren comercialitzables en establiments


Els pàrquings de les Terminals 1 i 2 i el de llarga estada de l'aeroport de Barcelona – El Prat han vist incrementada entre un 10 i un 15% la seva ocupació des de l'inici de la vaga dels taxistes de Barcelona, segons dades de Saba, empresa que els gestiona. Així, en aquests set dies sense servei de taxi, molts usuaris de l'aeròdrom català han tingut més problemes dels habituals per trobar una plaça on deixar el seu vehicle tant al pàrquing de la Terminal 1, on l'ocupació frega el 100% habitualment en determinades franges horàries, com al de la Terminal 2 i al pàrquing de llarga estada. Els efectes de la vaga també s'han notat a l'estacionament gratuït per a motocicletes de la Terminal 1 que aquests dies ha rebut més vehicles dels habituals.

Summary: La vaga de taxistes incrementa un 15% l'ocupació dels pàrquings de l'aeroport del Prat


Un menor de 13 anys i veí de Montcada i Reixac es troba ingressat a l'Hospital de Sant Pau de Barcelona després d'haver caigut des de dalt de la teulada d'una antiga fàbrica de Montcada i Reixac (Vallès Occidental). Els fets van tenir lloc aquest diumenge al voltant de les sis de la tarda quan el noi va enfilar-se a dalt del sostre l'antiga fàbrica Panreac de la localitat, al carrer Quarters de la Font Pudenta, amb un amic. Segons han informat fonts dels serveis d'emergències, la uralita de la part superior de la nau, que està en desús, va cedir i l'infant va precipitar-se a l'interior de la fàbrica des d'una alçada de vuit metres. A causa de l'impacte va patir un traumatisme cranioencefàlic i es va fracturar una cama. El company del noi va alertar la Policia Local i es va organitzar un dispositiu d'evacuació en què va participar un helicòpter de Servei d'Emergències Mèdiques (SEM) i tres dotacions dels Bombers de la Generalitat. Segons han explicat fonts dels Bombers de la Generalitat, el noi va caure a l'interior de la fàbrica abandonada i per accedir-hi poder-lo evacuar va haver-se de forçar l'entrada que es trobava tancada.  Degut al greu estat en què es trobava el menor es va mobilitzar un helicòpter del Servei d'Emergències Mèdiques i se'l va traslladar a l'Hospital de Sant Pau de Barcelona on continua ingressat en estat crític.

Summary: En estat crític un menor de 13 anys després de caure des d'una teulada a Montcada i Reixac


Una veïna de Figueres reclama gairebé 3 milions d'euros a una asseguradora per haver quedat paraplègica després de ser intervinguda a l'Hospital de Figueres el juliol de l'any passat. La dona va patir un accident de trànsit que li va partir una vèrtebra, però encara podia caminar. En l'operació, el cirurgià li hauria travessat la medul·la amb dos cargols, cosa que l'ha deixat en una cadira de rodes per la resta de la seva vida. Es dóna la circumstància que el cirurgià hauria admès que li havia passat el mateix dos cops més. Una d'aquestes possibles víctimes també està negociant una indemnització. La Felicidad C.A., 'Feli' pels amics, de 34 anys i d'origen bolivià, fa una dècada que viu a l'Alt Empordà. El vespre del 17 de juliol de l'any passat va tenir un accident de trànsit força greu mentre anava com a copilot al cotxe d'uns amics camí d'Ordis. Però el que es podia haver resolt amb una operació quirúrgica relativament habitual, la col·locació de dos cargols per arreglar la fractura d'una vèrtebra, es va convertir en una perforació de la medul·la espinal que no li permetrà caminar mai més i l'obliga a dependre la resta de la seva vida d'una altra persona per fer activitats bàsiques en el seu dia a dia. La conductora del cotxe es va saltar un Stop a la N-260 i una furgoneta el va envestir. La copilot, la Felicidad C.A., va ser traslladada a l'Hospital de Figueres, on li van dir que tenia una vèrtebra lumbar fracturada i li van programar una operació quirúrgica per al cap d'una setmana. "En aquell moment, jo caminava perfectament; vaig demanar de ser intervinguda a la Vall d'Hebron perquè així m'ho havien recomanat, però el doctor que m'atenia a Figueres em va dir que si me n'anava, havia de ser en taxi i sota la meva responsabilitat", relata en declaracions a l'ACN. Finalment, va acceptar sotmetre's a la intervenció a l'Hospital de Figueres. Tant bon punt va sortir de quiròfan, va intuir que alguna cosa havia anat malament. "No notava les cames, no tenia cap mena de mobilitat i això era estrany. En cap moment, el doctor va aparèixer per l'habitació i els infermers tractaven de suplir la falta d'informació", explica. De fet, en la demanda civil presentada pel seu advocat, a la qual ha tingut accés l'ACN, s'afirma que quan el cirurgià va sortir del quiròfan hauria dit als amics que esperaven la Felicidad: "Ho sento, ho sento, ho sento molt... això només m'ha passat dues vegades més". El 29 de juliol va ser traslladada a l'hospital de la Vall d'Hebron de Barcelona, on els metges que la van operar li van confirmar els mals presagis. No podria tornar a caminar mai més perquè a Figueres li havien perforat el canal intramedul·lar, és a dir que el cirurgià va cargolar massa a fons dos cargols, va sobrepassar les vèrtebres i va partir la medul·la. "No ho acceptava de cap de les maneres; en aquell moment, vaig voler morir perquè jo sempre he estat una dona molt activa", reconeix mig plorant.  Va estar ingressada a la unitat de lesionats medul·lars de la Vall d'Hebron fins el 30 de novembre, i després va seguir en tractament a la mateixa unitat fins al 23 de desembre d'aquell any. Quan va tornar a Figueres es va canviar de casa perquè el pis on havia viscut fins aleshores era difícilment adaptable a les noves necessitats de mobilitat. Ara resideix només amb la seva filla d'onze anys en una planta baixa i té durant diverses hores dues cuidadores al seu càrrec per ajudar-la en les feines bàsiques com la higiene, vestir-se, fer el menjar o anar al lavabo. Quan surt al carrer ho ha de fer acompanyada d'algú altre perquè té dolors a l'esquena i als braços i no pot empènyer per si sola la cadira de rodes. Pateix depressió, té incontinència fecal i urinària, per la qual cosa sempre porta un catèter, i diàriament ha d'anar a rehabilitació i prendre's medicació tres cops al dia. Pel carrer ha d'anar amb cadira de rodes autopropulsable i a casa ha de dur pròtesis a les cames i dos bastons per poder caminar. Té incapacitat absoluta laboral a causa de les dificultats de mobilitat, a més dels episodis recurrents de depressió, ansietat, sentiments d'inferioritat, inseguretat i baixa autoestima, així com d'irritabilitat, frustració i dificultat per acceptar la discapacitat. La resta de la seva vida necessitarà unes deu hores setmanals de tractament de fisioteràpia muscular i òssia per evitar complicacions posteriors, a més de nombroses ajudes tècniques i medicació. "La vida m'ha canviat per complet. Sóc una càrrega i l'únic que vull és que a ningú altre li passi el que m'ha passat a mi. No vull diners, perquè no em tornaran qui era jo abans. Vull que aquest home no segueixi exercint com a metge", diu en to rotund. De fet, la Felicidad fins abans de l'accident cuidava persones grans, i ara és ella la que ha de ser cuidada. Reclamació judicial El seu advocat, Emili Ortiz, especialitzat en negligències mèdiques, reclama quasi 3 milions d'euros a l'asseguradora Zurich, que assegura tant el metge, Luis Manuel V.L., com el cotxe on viatjava la Felicidad i que va ser el culpable de l'accident. Zurich ofereix només 44.413 euros, en concepte de les lesions derivades de l'accident, i ja n'ha pagat 30.000, però es nega a pagar per les conseqüències de l'operació quirúrgica, considerant que no és una negligència, i només admet una invalidesa permanent parcial. La valoració econòmica de l'advocat es basa en un informe pericial fet pel cap del servei de Rehabilitació del Vall d'Hebron, Miguel Ángel González Viejo, un dels majors experts en la matèria. Tenint en compte l'esperança de vida de les dones, i per tant els anys que li queden de vida a la víctima, considera que necessitarà uns 616.000 euros en elements mecànics com cadires de rodes i altres, uns 511.000 euros per a una persona que l'ajudi tota la vida, uns 943.000 euros en fisioteràpia, i uns 825.000 euros més d'indemnització pels dies de baixa, les seqüeles estètiques, el dany moral i la incapacitat laboral. En declaracions a l'ACN, Ortiz diu que no vol actuar penalment contra el metge, sinó que la dona tingui els mitjans econòmics suficients per viure bé la resta de la seva vida. El proper 5 d'octubre hi haurà una vista oral per abordar el cas en un jutjat de primera instància de Barcelona. L'Hospital de Figueres no ha volgut fer cap comentari sobre el cas a l'ACN, que tampoc ha pogut contactar amb el metge. Per la seva banda, el Col·legi de Metges de Girona tampoc ha volgut entrar a valorar-lo, però ha confirmat que aquest cirurgià fa molts anys que fa aquest tipus d'operacions a l'Hospital de Figueres i no els consten altres queixes. Així mateix, consideren normal que els pacients reclamin quan una operació comporta resultats negatius de forma "accidental". Una possible víctima anterior del mateix metge L'advocat de la Felicidad també defensa una altra possible víctima del metge Luis Manuel V.L., Carme A., una dona de més de 72 anys que va caure per les escales de casa seva, a Figueres, el gener del 2013. Segons ha explicat a l'ACN la seva filla, li va sortir un gran hematoma a l'esquena que li feia molt de mal, però després d'una radiografia a l'Hospital de Figueres li van dir que no era res important. Com que la situació no millorava van anar diverses vegades més a urgències de l'hospital i del CAP, però sempre li deien que el mal era només pel cop i per l'artrosi. No obstant això, sis mesos després, cap al juny del 2013, el dolor va augmentar i li va començar a afectar el caminar. Unes dues setmanes després la dona va quedar totalment "clavada" i ja no podia desplaçar-se per si mateixa. La van fer reposar a casa i una ressonància magnètica va detectar una hèrnia discal. La va operar el mateix metge Luis Manuel V.L., que li hauria col·locat una placa. En sortir del quiròfan, la dona podia aixecar les cames, però no flexionar-les, suposadament pel pinçament d'algun nervi. La van operar per segona vegada i aleshores ja no podia ni moure les cames. Al centre hospitalari van admetre que era conseqüència de l'operació i van oferir a la família la possibilitat d'anar a centres de referència com l'Hospital Vall d'Hebron de Barcelona o l'Institut Guttman per intentar millorar la mobilitat. No obstant això, la llista d'espera era de diversos mesos. L'1 de juliol del 2013 la dona va entrar en coma i li van detectar una meningitis. A l'Hospital Josep Trueta de Girona van dir a la família que era molt estrany que des de Figueres no l'haguessin enviat abans cap allà, i la dona va quedar ingressada a l'UCI i a la planta de neurocirurgia fins l'octubre. Després va passar a un centre sociosanitari de Girona i finalment a un de Figueres, el Bernat Jaume, on hi va estar fins l'agost del 2015. La dona ara té una lesió medul·lar i porta implantat un drenatge al cap que li pot facilitar infeccions. La seva filla explica que la vida els ha canviat completament, perquè cal estar pendent de la seva mare tot el dia. No obstant això, la mateixa companyia asseguradora tampoc reconeix la negligència, i per això segurament l'advocat Emili Ortiz interposarà una altra demanda civil. Justament, en la demanda de la Felicidad també s'esmenta aquest cas per donar força a l'argumentació que no va ser un simple accident mèdic, sinó una negligència per mala praxi.

Summary: Una dona reclama quasi 3 milions d'euros per haver quedat paraplègica després d'una operació a l'Hospital de Figueres


El president de la Generalitat, Quim Torra, ha reivindicat l’execució d’infraestructures estatals pendents a Tarragona, com el Corredor Mediterrani i el túnel del Coll de Lilla en el darrer tram de l’A-27. Torra considera que la incertesa que plana sobre els terminis són una “autèntica vergonya” i que la manca d'aquestes infraestructures limita les oportunitats d'empreses i el creixement del Port de Tarragona. En el marc d’una visita al port, el president ha plantejat la necessitat de traspassar la gestió dels ports, que són competència de l’Estat. “Necessitem poder gestionar fins a l’últim contenidor des de Catalunya; cal avançar cap al front portuari català”, ha manifestat. El president ha destacat la importància de les instal·lacions portuàries de Tarragona i Barcelona, que representen un 25% del PIB català.

Summary: Torra titlla d’”autèntica vergonya” el retard d’infraestructures pendents a Tarragona


La Generalitat de Catalunya vol sancionar amb 7,9 milions d'euros en total a Telefónica, Vodafone i Orange pels increments unilaterals dels preus al consumidor. Concretament, la sanció més alta seria per a Telefónica, amb 5.073.519 milions, seguit de Vodafone, amb 1.695.063 milions i d'Orange, amb 1.130.002 milions. L'Agència Catalana del Consum (ACC) proposa aquests imports després que incrementessin les reclamacions dels consumidors i que, durant el 2018, es celebrés una reunió entre la direcció general de l'ACC i les companyies afectades per avisar de la "disconformitat" per part de la Generalitat. La mesura l'ha anunciat el secretari d'Empresa i Competitivitat, Joaquim Ferrer, durant la presentació del balanç d'actuacions de l'ACC del 2018. Ferrer ha explicat que l'ACC va decidir iniciar la inspecció després de detectar "una allau" de reclamacions per part de consumidors i ha especificat que no es tractaven de queixes en relació al servei sinó específicament de la pujada de preus. En aquest sentit, el secretari ha informat que es va "avisar" les tres companyies afectades, amb les que es va celebrar una reunió. Segons el representant del Govern durant aquesta trobada les empreses "no es van donar per al·ludides". En aquest sentit, Ferrer ha dit que l'increment dels preus podria ser lícit si respongués a una modificació tècnica imposada per una norma de rang superior, però ha assegurat que aquest no era el cas. De fet, ha apuntat que l'augment podria ser coordinat entre les tres empreses perquè "de cop tothom va actuar igual", encara que ha reconegut que no tenen cap constatació d'això, per afegir després que el que els preocupa "no és que sigui coordinat sinó injustificat". D'altra banda, Ferrer ha explicat que l'expedient sancionador es va comunicar aquest dimecres i que ara s'obre un termini de deu dies per presentar al·legacions, que és prorrogable. Tot i això, les al·legacions les resol la mateixa directora de l'Agència Catalana de Consum, així que previsiblement es desestimarien i les empreses afectades podrien presentar un recurs d'alçada contra la consellera d'Empresa i Coneixement, Àngels Chacón, amb un termini més d'un mes. Com ha apuntat el secretari,  si s'esgotés la via administrativa, que calcula que serà d'un mes i mig en total, ja es passaria a la via judicial amb un recurs contenciós. Presentació del balanç de l'ACC del 2018 L'anunci de la sanció s'ha emmarcat en la presentació del balanç del 2018 de l'Agència Catalana de Consum, on han comunicat que es van registrar un total de 16.012 reclamacions, un 23,08% més que l'any anterior. El sector que més reclamacions ha rebut és precisament el de les telecomunicacions i Internet, amb un 28,5% de les queixes, seguit d'altres serveis generals de consum (19,4%) i del transport (15,8%). Desgranant les reclamacions per companyies, la que va rebre més reclamacions és Endesa, amb 1480 queixes, seguida d'Orange, Telefónica i Vodafone, amb 3.614 entre els tres, i de Vueling i Ryanair. D'altra banda, l'informe de l'ACC apunta que la gran majoria de les queixes es van resoldre a través de la mateixa agència (un 84%) i d'aquestes més de la meitat es van resoldre per mediació o arbitratge (un 52,62%). Pel que fa a denúncies, l'ACC detalla que el 2018 se'n van rebre un 32,92% menys que l'any anterior, mentre que, en canvi, sí que ha augmentat el nombre d'inspeccions, concretament en un 16,63% amb un total de 9.882 actuacions. D'altra banda, l'informe apunta que el 2018 es van registrar un total de 3.004 productes alertats i que se'n va retirar un total de 24.060, la major part material elèctric i joguines. Per la seva `banda, la directora de l'ACC, Elisabeth Abad, ha volgut posar en valor la tasca formativa que desenvolupa l'agència i ha destacat que aquesta ha estat "una de les prioritats". Així, ha assegurat que el curs 2017-2018 més de 22.500 alumnes van participar als tallers formatius de l'Escola del Consum de Catalunya.

Summary: La Generalitat vol sancionar amb gairebé 8 milions d'euros Telefónica, Vodafone i Orange


L'Ajuntament de Vilanova i la Geltrú reclama la liberalització d'horaris comercials al polígon Masia d'en Barreres, al nord de la ciutat, per facilitar la construcció d'una nova àrea comercial de mitjanes i grans botigues. El promotor Cel Urbà ha adquirit fa pocs mesos la parcel•la de l'antiga fàbrica de ciment Cemex –on hi ha permisos urbanístics d'ús comercial- amb la intenció de crear una àrea de 19.000 metres quadrats de botigues, segons ha confirmat aquest dimarts el govern vilanoví. En concret, Cel Urbà preveu una inversió de 75 milions d'euros per urbanitzar els terrenys i crear nous accessos a la zona des de la C-31 i la C-15. Abans, però, l'Ajuntament reclama que el polígon disposi de llibertat horària per a què les botigues puguin obrir els diumenges i festius, alhora que serà necessari una modificació del PGOUM per poder construir els nous accessos. Els dos punts es sotmetran a provació del Ple el proper mes de març. El projecte de l'empresa Cel Urbà que ha donat a conèixer el govern de Vilanova es centra en una parcel•la on l'estiu del 2017 la Generalitat va autoritzar excepcionalment els mateixos usos comercials que hi ha al centre de la ciutat. L'excepcionalitat, però, fixa que la nova àrea comercial ha d'estar en funcionament l'any 2021 a tot estirar, fet que inquieta el govern a desencallar les qüestions que envolten la inversió del promotor privat: la liberalització horària i la construcció dels accessos. Pel que fa als horaris, l'executiu vol demanar a la Direcció General de Comerç una ampliació de l'actual zona liberalitzada, situada ara al barri marítim i només durant l'estiu. La intenció del govern és estendre els permisos per obrir els diumenges i festius de tot l'any a tot el lateral est de la ciutat fins el polígon Masia d'en Barreres, a la zona nord, on es preveu la nova àrea comercial.  El regidor de Promoció Econòmica, Juan Luis Ruiz, ha lamentat que els diferents estudis de què disposa l'Ajuntament senyalen que "els horaris actuals són incompatibles amb els usos turístics", mentre ha  insistit que el projecte no pretén crear un centre comercial unificat en un edifici, com a les grans ciutats, sinó un model de botigues mitjanes i grans com les que hi ha als polígons Les Salines de Cubelles i al Parc del Garraf de Sant Pere de Ribes.  Abans de traslladar a la Generalitat la petició per liberalitzar els horaris a Masia d'en Barreres, però, caldrà que ho aprovi el Ple municipal, en un debat previst pel proper mes de març. En aquest mateix Ple, el govern hi durà una modificació del Pla General per autoritzar la construcció dels nous accessos viaris des de la C-31 i la C-15, dues carreteres a tocar de la futura àrea comercial. El regidor d'Urbanisme, Gerard Llobet, ha apuntat que la construcció dels nous vials és una condició indispensable per obrir els nous comerços al polígon, ja que els accessos més propers són les vies d'entrada a la ciutat, i ara per ara es troben pràcticament "col•lapsats". En aquest cas, l'aprovació del Ple per modificar el Pla General caldrà que sigui per majoria absoluta (13 regidors), però els 9 regidors del govern s'han mostrat optimistes a l'hora d'aconseguir el suport de la resta de grups. Gerard Llobet ha defensat la importància de la nova zona comercial com a primer pas per recuperar la zona d'oci de l'antic Vila Lauren i per motivar l'arribada d'altres negocis. El regidor d'Urbanisme ha recordat que ara a Masia d'en Barreres només hi ha una empresa de materials per a la construcció, la qual s'estava plantejant marxar degut a la deixadesa de la zona. "El polígon es troba en una situació alarmant i preocupant", ha reconegut Llobet. Al seu torn, l'alcaldessa Neus Lloveras ha celebrat l'oferta de Cel Urbà, perquè "sempre havíem lamentat que teníem un problema per emplaçar projectes com aquest". Lloveras ha destacat especialment que els 19.000 metres quadrats de botigues –el doble que el Parc del Garraf – poden generar 600 llocs de treball directes.  "És una oportunitat que no podem deixar passar", ha remarcat, tot insistint que es tracta d'un projecte "de comarca". De moment, però, el govern assegura desconèixer quins seran els primers comerços que s'instal•laran en aquesta àrea, ja que és una qüestió que dependrà de l'empresa promotora.

Summary: Vilanova vol liberalitzar els horaris comercials en un polígon per facilitar la construcció d'una gran àrea comercial


Un tràiler que transportava porcs ha bolcat aquest dilluns a la matinada al km 39 de la C-17, a Tagamanent. Els Bombers de la Generalitat han rebut l'avís a les 00.12 hores i hi han desplaçat deu dotacions. El conductor, que havia quedat atrapat, ha estat alliberat a les 01.42 hores. Posteriorment s'han iniciat les maniobres de traspàs dels porcs. A les 8 hores d'aquest dilluns al matí els bombers encara hi treballaven i hi havia afectacions al trànsit.

Summary: Bolca un tràiler que transportava porcs a la C-17 a Tagamanent


El vaixell Aquarius ha reclamat aquest diumenge a la Unió Europea (UE) un port "segur i proper" per desembarcar els 141 migrants que porta a bord, rescatats el passat divendres en dues operacions en aigües internacionals davant les costes de Líbia. Metges Sense Fronteres (MSF) i SOS Mediterranée han interpel·lat directament els governs europeus per tal que atorguin "un port segur i el més pròxim possible, d'acord amb el Dret Marítim Internacional, on poder desembarcar aquestes persones rescatades". "D'aquesta forma l'Aquarius podrà seguir brindant una assistència humanitària que es requereix amb urgència", han puntualitzat les dues ONG, que asseguren haver contactat sense èxit amb les autoritats competents, inclosos el centre de coordinació de rescat marítim (RCC) italià, maltès i tunisià així com el Centre Conjunt de Coordinació de Rescats libi (JRCC). Més del 70% dels 141 migrants salvats per l'Aquarius són originaris de Somàlia i Eritrea, i hi ha fins a 67 menors no acompanyats.

Summary: L'Aquarius reclama a la UE un port "segur i proper" per desembarcar 141 migrants rescatats


Un incendi en una empresa de grues de la Jonquera (Alt Empordà) ha cremat dotze vehicles. Les flames s'han declarat al pati de desballestament cap a dos quarts de sis de la matinada i el foc, que ha començat cremant un cotxe, s'ha propagat i ha calcinat completament els altres. Els Bombers hi ha enviat set dotacions terrestres i han treballat durant dues hores per extingir les flames. Segons ha informat des del cos, no hi ha hagut ferits. Els Mossos investiguen les causes de l'incendi.

Summary: Cremen dotze vehicles en un incendi en una empresa de grues a la Jonquera


El diputat de la CUP Lluc Salellas ha criticat el pressupost del 2017 que la Diputació de Girona té previst aprovar dimarts en una sessió extraordinària. Segons valora, és un pressupost "absolutament continuista" i lamenta que, mentre que les partides per als festivals o el Patronat de Turisme augmenten, no es destinen més diners a Acció Social. "El model dels festivals i el turisme passa per davant de l'acció social", ha criticat el diputat Lluc Salellas, que també ha lamentat que des de l'equip de govern no ha negociat cap aspecte del pressupost amb la CUP. A més, Salellas lamenta que es mantenen les "subvencions a dit" i que, entre d'altres, el president té 3,4 MEUR per donar subvencions a qui cregui més pertinent. Per a la CUP, un dels pocs aspectes positius és que creix 1 MEUR la partida destinada als municipis. El pressupost del 2017 puja a 115 MEUR, lleugerament superior al del 2016 que era de 113,9 MEUR. L'equip de govern de la Diputació està previst que n'expliqui els detalls el mateix dimarts al matí en roda de premsa.

Summary: La CUP critica que la Diputació de Girona presenta un "pressupost continuista" i sense augments en les partides socials


EL conseller d'Educació, Josep Bargalló, ha tornat a defensar el nou decret d'admissions, actualment en fase d'al·legacions, com una eina de lluita contra la segregació escolar, inclosa en el pacte impulsat pel Síndic de Greuges i considera que el recull ''gairebé literalment''. Després que les patronals de l'escola concertada hagin fet aquesta setmana ''uns moviments'' cap a les al·legacions, Bargalló ha assegurat que el decret compleix les mesures acordades al pacte i per això, ha insinuat que ''algú que els va signar es pensava que no es posarien en pràctica''. ''La meva obligació és posar-les en pràctica'', ha conclòs Bargalló, que ha tornat a recordar que la segregació és un dels ''grans problemes'' del sistema educatiu català.  Bargalló ha reconegut entendre els ''moviments'' cap a les al·legacions d'algunes concertades perquè s'està negociant i s'ha entrat en un període preelectoral, però ha mantingut que la voluntat del Departament és assumir el compromís del pacte. El conseller entén que en època de negociacions es produeixin ''tensions'' però ha reconegut que li han començat a arribar missatges de pares i mares que diuen sentir´-se ''utiltizats'' per una d'aquestes grans patronals de la concertada.

Summary: Bargalló manté que el nou decret d'admissió recull ''gairebé literalment'' el Pacte contra la Segregació Escolar


L'Ajuntament de Mollerussa ha fet una crida a la ciutadania perquè planifiqui les compres i eviti sortir cada dia per abastir-se després d'haver detectat aquest cap de setmana un canvi de tendència una relaxació en les mesures de confinament. En aquest sentit, la Policia Local ha aixecat en dos dies 9 actes per incomplir les mesures de confinament, 5 d'elles diumenge, sent en total 72 les denuncies fetes des que es va activar el Pla de Protecció Civil de Mollerussa. Així mateix, també es recorda que per facilitar la feina d'identificació als agents es recomana dur a sobre, ja sigui al mòbil o bé imprès, el certificat autoresponsable de desplaçament que es pot descarregar digitalment. Aquesta ha estat una de les directrius que s'han valorat en la reunió periòdica del comitè d'emergència del Pla de Protecció Civil de Mollerussa, on també s'han actualitzat les dades relatives als casos de coronavirus detectats a la ciutat que ascendeixen a 22 persones, de les quals 4 han perdut la vida per aquest motiu i n'hi ha 9 que estan ingressades en centres hospitalaris. Així mateix, també s'ha donat a conèixer que s'ha produït la primera alta hospitalària. D'altra banda, aquest dilluns entra en funcionament a través de l'únic telèfon del servei Ajude(M)ollersussa (676 289 571) dues prestacions més de cara a ajudar a la ciutadania a afrontar la situació d'emergència per frenar la corba de contagis del coronavirus. Es tracta d'un servei d'àpats a domicili, a través d'una empresa especialitzada en aquest tipus de suport domiciliar, i que està pensat per donar resposta a aquelles persones que es trobin en una situació de vulnerabilitat derivada de la crisi sanitària i tenen dificultats per poder cuinar o, fins i tot, per sortir a comprar els aliments. Així mateix, també s'activa de nou, però amb un altre planejament, la col·laboració amb el Servei de Suport al Dol de Ponent que es va posar en funcionament a principis de mes. En aquest cas no només es tracta d'acompanyar a les persones que hagin pogut patir la pèrdua d'un familiar, sinó també a aquelles que en tenen algun ingressat a l'hospital o fins i tot aquelles persones que necessitin tenir assistència telefònica per afrontar amb més eines la situació de confinament. L'horari d'aquesta iniciativa s'ha ampliat gràcies a la implicació de la plantilla de l'Ajuntament que fa torns voluntaris per atendre el telèfon cada dia de vuit del matí a vuit de la tarda de dilluns a diumenge. Des d'aquest mateix servei, s'ha gestionat també el lliurament de 380 mascaretes confeccionades per sòcies de l'Albada, fetes de cotó i que no aptes per ús sanitari, a diferents persones i col·lectius que s'hi ha posat en contacte per sol·licitar-ne.

Summary: Mollerussa demana a la ciutadania que planifiqui les compres i eviti sortir cada dia per frenar el coronavirus


Mimo i Aran, els dos óssos bruns que han passat els seus últims anys en un petit recinte tancat de la localitat d'Arties, a la Val d'Aran, es troben camí d'Hongria on viuran a partir d'ara al Santuari Medveotthon. En aquest santuari d'animals  passaran un mes de quarantena i després podran gaudir de 30 hectàrees de bosc amb altres exemplars de la seva espècie procedents de tot Europa. La fundació FAADA, que l'any 2012 va posar en marxa una campanya perquè els dos animals aconseguissin una llar digna, ha destacat que el seu trasllat s'ha fet amb totes les garanties i que la fundació seguirà l'evolució dels animals un cop a Hongria. Per la seva part, veïns d'Arties, entre ells l'alcalde pedani David Torres, han lamentat el trasllat i han dit que aquest dilluns ''és un dia trist'' ja que durant més de 20 anys han format part de la comunitat del poble.

Summary: Els óssos d'Arties ja són camí d'Hongria on viuran en un santuari d'animals de més 30 hectàrees de bosc


El subdelegat del govern espanyol a Tarragona, Joan Sabaté, ha recollit, aquest dijous, les propostes de la plataforma Trens Dignes perquè la posada en marxa del nou tram ferroviari del Corredor Mediterrani no desarticuli la connectivitat interna del Camp de Tarragona i les Terres de l'Ebre. Per una banda, s'ha compromès a defensar davant Adif i Renfe que l'R-16 i l'R-15 estiguin connectades amb els aeroports del Prat i Reus i garanteixin la intermodalitat entre elles al Camp de Tarragona. Sabaté ha assegurat a la plataforma que els inversions de manteniment i adequació de l'R-15 estan garantides per blindar-la d'un futur desmantellament.  (L'actual notícia rectifica les declaracions del subdelegat del govern espanyol respecte al desmantellament de la línia de costa de l'R-16 que quedarà en desús amb el nou Corredor del Mediterrani)

Summary: ANUL·LA L'ANTERIOR:Sabaté mediarà amb Adif i Renfe perquè s'implementin millores a l'R-15 per blindar-la d'un futur desmantellament


Els afectats pel brot de gastroenteritis transmès per consum d'aigua envasada per l'empresa Eden Spring ja són 3.166 persones, segons ha informat aquest dimarts el Departament de Salut. Tots els afectats són treballadors d'empreses que es troben a les demarcacions de Barcelona i en alguns punts de Tarragona. El secretari de Salut Pública, Joan Guix, ha apuntat aquest dilluns que la infecció s'hauria produït "en origen" en algun dels passos d'envasament de l'aigua de la font d'Arinsal a Andorra. Guix ha dit que les autoritats andorranes són les encarregades d'extreure les mostres a la font i investigar el procés d'envasament, tot i que els anàlisis es faran conjuntament amb Catalunya. (S’han afegit declaracions del ministre de Sanitat en funcions, Alfonso Alonso) En un comunicat, Eden Spring recorda que el Departament de Salut va emetre un comunicat aquest dilluns en què apuntava que durant la investigació a l'empresa no s'ha detectat cap anomalia. No obstant, Eden Spring ha assenyalat que continua investigant per identificar l'origen del problema i ofereix la seva col·laboració a les autoritats sanitàries andorranes ja que la infecció s'hauria produït "en origen" en algun dels passos d'envasament de l'aigua de la font d'Arinsal a Andorra, segons ha explicat aquest dilluns el secretari de Salut Pública, Joan Guix. L'empresa lamenta "profundament" el malestar dels afectats i comparteixen, segons apunta, la preocupació dels seus clients. “L’empresa ha d’investigar i nosaltres també” El ministre de Sanitat en funcions, Alfonso Alonso, ha dit aquest dimarts als passadissos del Congrés dels Diputats que des del seu ministeri s’ha fet seguiment de la intoxicació des del primer moment. Ha subratllat l’intercanvi d’informació “fluid” entre la Generalitat i el govern espanyola, i ha destacat la celeritat de l’empresa ha retirar les partides d’aigua sospitoses d’estar contaminades. Alonso ha assegurat que la preocupació del Ministeri és que els afectats per la intoxicació evolucionin favorablement, i sobre l’origen de la intoxicació ha subratllat: “l’empresa ha d’investigar i nosaltres també”. Per això ha afegit que el govern espanyol col·laborarà “en tot moment” amb la Generalitat.

Summary: ACTUALIZACIÓ:Ja són 3.166 els afectats pel brot de gastroenteritis transmès per consum d'aigua envasada


El president de CaixaBank, Jordi Gual, ha opinat que la situació política a Espanya és "complexa" però de "relativa estabilitat". Segons ha dit Gual durant la presentació de resultats de l'entitat del 2018 aquest divendres a València, fenòmens com el Brexit, la situació política a Itàlia o la relació entre els EUA i la Xina poden tenir més incidència, ja que a l'Estat "es compleixen tots els paràmetres constitucionals" amb una "evolució regular de les institucions i els diferents poders". A banda, el conseller delegat de CaixaBank, Gonzalo Gortázar, ha afirmat que la incertesa que va provocar la sentència del Tribunal Suprem sobre l'impost d'hipoteques i el decret posterior de l'executiu espanyol que determina que el paguin els bancs no ha perjudicat l'activitat de l'entitat. "Hem incrementat en un 9% la producció d'hipoteques" durant el quart trimestre de 2018 en relació al mateix període de l'any anterior, ha afirmat Gortázar. En relació al tercer trimestre de l'any passat, l'augment va ser del 8%. El conseller delegat de l'entitat ha defensat que CaixaBank ha donat una resposta "molt positiva" a la situació que van provocar les sentències del Tribunal Suprem i ho ha atribuït, en part, al llançament d'una nova oferta hipotecaria que aporta "senzillesa" i ha permès "seguir creixent". Tipus d'interès propers a zero Gual ha pronosticat que en els propers tres anys els tipus d'interès estaran "al voltant de zero" i es mantindrà un entorn de tipus baixos. El president de l'entitat ha afirmat que és complicat augmentar la rendibilitat en aquest context. L'objectiu de l'entitat és situar-la en el 12% de cara al 2021, tot i que han admès que serà complicat si es confirma la previsió sobre els tipus d'interès. La rendibilitat el 2018 va ser del 9,3%. El president de l'entitat ha opinat que el 2019 anirà de "menys a més" i ha afirmat que la situació actual és "complicada" pel negoci bancari. Preguntat per les pèrdues a borsa de prop del 7% que ha registrat CaixaBank fins ara aquest divendres coincidint amb la publicació dels resultats anuals, Gual ha defensat la gestió de l'entitat, ho ha explicat per la manera de comunicar "oberta" del banc i ha dit que treballen pel mitjà i el llarg termini. Sanejament d'actius CaixaBank ha guanyat 1.985 milions d'euros durant el 2018, un 17,8% més en relació a l'exercici anterior. Gortázar ha destacat que més enllà de la xifra, el resultat té "qualitat" i permet encarar l'inici del pla estratègic 2019-2021 amb "solidesa" i amb un balanç "sanejat". L'entitat ha fet referència a la venda del negoci immobiliari o la participació a Repsol així com la reclassificació de la participació al banc BFA d'Angola.  Segons Gual, estan "còmodes" amb la situació actual després de desfer-se d'actius "problemàtics" i d'actius no recurrents i no es plantegen continuar amb més reestructuracions. De fet, al llarg de 2018 CaixaBank ha reduït en 3.110 milions els actius problemàtics i no 'core' i la ràtio de morositat del banc s'ha situat en el 4,7%.

Summary: El president de CaixaBank creu que la situació política a Espanya és "complexa" però de "relativa estabilitat"


La policia espanyola ha detingut a Barcelona un ciberdepredador sexual fugat del Regne Unit al qual se li atribueixen la comissió de múltiples delictes sexuals a menors d’edat. El fugitiu, que figurava en la llista dels criminals més buscats, s’havia amagat a la capital catalana a principis del 2016 després de ser citat per assistir a un judici oral al país britànic. Quan treballava l’any 2015 com a professor d’acadèmia a la localitat de Sussex, l’individu es va fabricar diversos perfils en una coneguda xarxa social d’Internet -amb noms i dates de naixement falses- amb el propòsit de simular ésser un menor d’edat i així contactar amb alumnes de la mateixa acadèmia on impartia les classes, tots joves de 12 a 15 anys. Actuant com un depredador sexual on line, es guanyava la seva confiança i els invitava a despullar-se, mostrar els genitals a la càmera i realitzar pràctiques d’indole sexual. Les seves víctimes creien sempre que estaven interactuant amb un jove de la seva mateixa edat, desconeixent en tot moment que era el seu professor. Després d’activar-se els mecanismes de col·laboració policial internacionals –el Regne Unit va emetre una ordre europea de detenció i entrega- els investigadors de la policia espanyola van constatar que el fugitiu s'estava amagant sota una identitat secreta a Barcelona. L’home hi estava residint des de principis del 2016 i canviava sovint de residència per dificultar la seva identificació. Finalment, es va esbrinar el seu amagatall i es va poder arrestar.

Summary: Detenen a Barcelona un ciberdepredador sexual fugat del Regne Unit


La venda de vehicles de segona mà ha crescut un 14,4% a Catalunya durant els primers quatre mesos de l'any en comparació amb el mateix període del 2015. En total, s'han venut 105.000 cotxes fins el 30 d'abril, 74.267 dels quals a la província de Barcelona, segons dades facilitades pel Gremi de Tallers de Reparació i Venda d'Automòbils i Recanvis de Sabadell i Barcelona. El preu mig dels vehicles és de 10.000 euros i són vehicles seminous, de menys de tres anys d'antiguitat. A escala estatal, el creixement ha estat del 17,3% i s'han fet 641.000 operacions. D'altra banda, el president del Gremi, Josep Manel López, ha denunciat la proliferació de tallers il·legals i de persones que munten també de manera il·legal negocis de venda de cotxes. Segons López, només a Sabadell tenen censats un centenar d'aquests tallers, dels quals l'any passat es van tancar 13, tot i que han tornat a obrir en altres punts. López ha exigit més mà dura per part de l'administració per posar fi a aquest fenomen.

Summary: La venda de vehicles usats creix un 14% fins a l'abril a Catalunya


El sindicat Unió de Pagesos (UP) adverteix que el preu de la carn de porc ha patit una davallada del 28% des de la primera setmana d'agost, i ha passat de 1,435 euros el quilo viu en la primera setmana d'agost, a 1,028 euros el quilo viu en l'actual setmana, segons les cotitzacions del mercat de referència Mercolleida. Aquesta baixada comporta, segons el sindicat, que el preu per als ramaders ja se situa per sota del preu mitjà de costos de producció. Per UP, la principal causa és l'aturada de la demanda per part de la Xina a la Unió Europea (UE). Durant els primers nou mesos d'aquest any, les exportacions de la Unió s'han reduït un 10% respecte a les de l'any anterior, mentre que a la Xina, les importacions de carn de porc dels països de la comunitat han disminuït un 30%. Una de les raons és perquè la Xina prioritza les importacions d'altres països més competitius tenint en compte que hi ha un augment mundial de l'oferta. El fet que el pes dels animals sigui més alt en aquesta època a causa de les temperatures suaus de la tardor també és un factor que contribueix a què el preu acabi sent més baix. D'altra banda, el preu de la carn de porc a l'estat espanyol és el més baix dels països de la Unió Europea, la qual cosa fa augmentar la competitivitat dels escorxadors per disputar quotes de mercat als dels altres països i afavorir les exportacions.

Summary: Unió de Pagesos alerta que el preu de la carn de porc ha baixat un 28% des de l'agost


El portaveu al Congrés del PDeCAT, Carles Campuzano, s'ha mostrat preocupat per la fórmula que s'utilitzarà per canviar la Llei d'estabilitat pressupostària, com han pactat avui PSOE i Podem, i ha advertit que si no es fa servir un Reial decret, "les majories del PP al Senat o de PP i Ciutadans a la mesa del Congrés poden dificultar-ne l'aprovació". Cal recordar que PSOE i Podem han pactat avui reformar la norma per esquivar el veto de PP al sostre de despesa al Senat, on té majoria absoluta. Campuzano ha afirmat, a més, que el vot de la seva formació al sostre de despesa de l'Estat estarà condicionat a la posició que prengui la Generalitat, perquè "la senda de dèficit afecta la capacitat o no del Govern de fer un bon pressupost". Campuzano ha lamentat que cap membre del govern espanyol s'ha posat en contacte amb la seva formació i ha qualificat la proposta de nous objectius de dèficit com a "falsa". També ha criticat que la modificació de la llei que ara es planteja no es fes el mes de juliol. A banda, el portaveu del PDeCAT ha defensat un "canvi de criteri" de la regla de despesa per al món local, atès que la que s'aplica ara "dificulta que els ajuntaments puguin garantir el finançament dels serveis públics i puguin fer inversions, en un moment on molts ajuntaments tenen superàvit". Campuzano confia que el govern espanyol acceptarà el canvi, atès que, segons ha dit, molts ajuntaments governats pel PSOE el reclamen. Finalment, sobre la proposta concreta de sostre de despesa que planteja l'executiu socialista, el PDeCAT ha admès que "millora" la del PP, però ha subratllat que "encara no es compleix" la llei d'estabilitat pressupostària pel que fa a la distribució dels objectius de dèficit entre Estat, comunitats autònomes i corporacions locals.

Summary: El PDeCAT alerta que la Llei d'estabilitat pressupostària s'ha de canviar amb un reial decret per evitar el veto del PP


La residència d'avis de la Torrassa, a l'Hospitalet de Llobregat, acumula 10 positius per covid-19, vuit residents i dos treballadors, segons han informat fonts municipals. Dels 8 usuaris, cinc ja la van passar i ara han tornat a donar positiu, però pel mig van donar negatiu per PCR. Els altres tres són casos nous. Tots es troben asimptomàtics. Pel que fa als dos treballadors, un és veí del barri. L'altre porta de vacances diverses setmanes. La residència ha suspès les sortides familiars i les visites al centre. El protocol es va activar després que el 5 de juliol, un treballador del centre notifiqués que tenia símptomes i l'endemà donés positiu per PCR. (Aquesta notícia actualitza l'anterior sobre el mateix tema aclarint i afegint nova informació sobre el brot a la residència) En un comunicat, el propi director de la residència, Pere Ardite, ha explicat que el centre i el CAP van activar el protocol i es van fer proves PCR a tots els treballadors i als residents. Entre els professionals, un altre treballador va donar positiu, però estava de vacances des del 24 de juny i no havia tingut cap contacte amb el centre. Entre els 54 residents, s'han identificat vuit positius, però cinc són persones que ja havien superat la covid-19 i que fins i tot havien obtingut una prova negativa el maig i juny.  Els tres restants són casos positius per primera vegada. Segons ha explicat Ardite, cap d'aquests residents havia estat en contacte amb el treballador afectat, i 5 d'ells havien fet sortides amb les seves famílies, totes al barri. Un altre havia estat visitat a l'hospital. Tots els residents estan asimptomàtics i estan aïllats en les seves habitacions. La residència ha suspès tant les sortides familiars com les visites de les famílies al centre, i s'ha informat de la situació als familiars de tots els residents.  Ardite garanteix que es manté un "estricte protocol de control d'infecció" a l'interior de l'equipament, i que es reforçaran "totes les mesures necessàries per garantir la salut física i emocional" dels residents i dels treballadors.

Summary: ACTUALIZACIÓ:La residència d'avis de la Torrassa de l'Hospitalet acumula 10 positius, cinc dels quals ja havien patit la covid-19


La número dos de la llista d’ERC per al 21-D, Marta Rovira, ha vinculat aquest dimecres la possibilitat que el Tribunal Suprem ampliï la causa de l’1-O i la cridin ha declarar com a investigada a les intencions de l’Estat d’apaivagar l’independentisme. “Ho interpreto com un intent de coacció. Un intent, perquè no ens sentim coaccionats ni intimidats. Ens sentim lliures. És un intent però no té efectes; que s’ho apuntin”, ha etzibat durant l’esmorzar informatiu Primera Plana d’El Periódico. I és que Rovira no té cap sensació d’haver estat incomplint la llei com per ser investigada. “No estem cometent cap delicte. Estem defensant unes idees. Ens tenen acostumats als intents de coaccions. Però no ens podem sentir coaccionats ni intimidats. I així, ferms, estarem fins al final”, ha comentat.  Per últim, preguntada per les llibretes que s’haurien intervingut a l’exsecretari general de la Vicepresidència, Josep Maria Jové, i que podrien estar servint de base per a imputar-li alguns suposats delictes, Rovira ha preferit no valorar un contingut que “desconeix”. Tot i això, ha admès que ella també té llibretes a casa amb anotacions de les seves reunions sobre l’1-O on podria haver informació sobre el que allà es parlava.

Summary: Rovira, sobre la seva investigació per l’1-O: “És un intent de coacció, però no ens sentim intimidats; que s’ho apuntin”